**TÁJÉKOZTATÓ**

**az elnöki, alelnöki és elnökségi tagi tisztségre vonatkozó jelöltállítással kapcsolatban**

**Tisztelt Tagság!**

A **Bük, Bükfürdő Közhasznú Turisztikai Egyesület** (székhelye: 9737 Bük, Eötvös u. 11.; a továbbiakban: ***Egyesület***) állandó megbízott ügyvédjeként az Egyesület elnökének felkérésére az alábbiakról tartom szükségesnek tájékoztatni a tisztelt Tagságot az Egyesület közelgő közgyűlésével kapcsolatban.

Az Egyesület elnöksége tagjai többségének 5 éves határozott időtartamra szóló mandátuma a közelmúltban lejárt; Ennek megfelelően az Egyesület következő közgyűlésén mindenképpen napirendre fog kerülni az elnöki, két alelnöki és négy elnökségi tagi tisztségek betöltésére irányuló választás.

Az Egyesület közgyűlésén olyan személyekre lehet szavazni, akik a közgyűlésen jelöltként felmerülnek. A jelöltállításra vonatkozóan sem az Egyesület Alapszabálya, sem pedig a kapcsolódó jogszabályok nem tartalmaznak részletes előírásokat, így a jelöltállítás gyakorlatilag bármilyen formai kötöttség, vagy határidő nélkül megtörténhet. Jelöltállításra értelemszerűen legkésőbb a közgyűlésen, az egyes tisztségekre vonatkozó szavazás megkezdését megelőzően van lehetőség.

A közgyűlés munkájának megkönnyítése érdekében mindazonáltal tisztelettel kérem, hogy szíveskedjenek – az alábbi tájékoztatóban foglaltak figyelembevételével – előzetesen jelezni az Egyesület elnökének, ha az Egyesület elnöksége munkájában részt kívánnak venni, vagyis, ha a közgyűlésen jelöltként is meg kívánnak mérettetni, illetve azt is, ha valakit az Egyesület elnöki, alelnöki vagy elnökségi tagi tisztségére kívánnak jelölni. Kérem, hogy a jelölés esetén minden alkalommal jelöljék meg, hogy melyik pozícióra tartják alkalmasnak az adott jelöltet; ha pedig egyszerre több pozícióba is jelölik az adott személyt, akkor valamennyi tisztséget szíveskedjenek feltüntetni a jelöléskor.

1. **Alapvetés**

Az Egyesületnek az Alapszabály értelmében az elnökből, két alelnökből és 4 (négy) elnökségi tagból álló (összesen tehát 9 fős) elnöksége van. A tisztújítás az elnökség valamennyi tagjára kiterjed.

Az elnöki tisztség az Egyesület képviseletére vonatkozó jogosultsággal és a vezető tisztségviselőkre vonatkozó felelősséggel jár együtt, ennek részletes szabályait a Ptk. 3:21-25.§§-ai tartalmazzák.

Az alelnöki tisztség az Egyesület képviseletére vonatkozó jogosultsággal – az Alapszabály rendelkezései értelmében – csak az elnök akadályoztatása esetén jár; az alelnökök ebben az esetben is csak együttes aláírás mellett jogosultak az Egyesület képviseletére.

Az elnökségi tagi tisztség nem jár az Egyesület képviseletére vonatkozó jogosultsággal.

Az elnökké, alelnökké és az elnökség tagjává megválasztott személyek mindegyike jogosult és köteles az Egyesület elnöksége ülésén részt venni, ott szavazati, javaslattételi és indítványozási jogot gyakorolhatnak. Az elnökség feladat- és hatásköreire vonatkozó részletes szabályokat az Egyesület alapszabálya tartalmazza.

Az Egyesület elnökét, alelnökeit és elnökségének tagjait közvetlenül a közgyűlés választja 5 (öt) éves határozott időtartamra, egyszerű többséggel, titkos szavazás útján. Az alapszabály szerint az Egyesület elnökségének tagjait az Egyesület tagjai (ideértve a jogi személy tagok képviselőit is) közül kell megválasztani, legfeljebb az Elnökség tagjainak 1/3-a választható a tagságon kívüli személyek közül.

Az elnöki, alelnöki és elnökségi tagsági jogviszony a közgyűlés általi megválasztással és a megbízatást elfogadó, a lentiek szerinti összeférhetetlenségi és kizárási okok fennállásának hiányára vonatkozó nyilatkozat aláírásával jön létre.

Az alapszabály szerint az elnöki, alelnöki és elnökségi tagi megbízatás megszűnik:

* a megbízatás határozott időtartamának lejártával;
* az Elnökségi tag közgyűlés általi visszahívásával;
* az Elnökségi tag lemondásával;
* az Elnökségi tag összeférhetetlenné válásával;
* az Elnökségi tag Egyesületi tagsági jogviszonyának bármely módon történő megszűnésével;
* az Elnökségi tag halálával.

1. **A kizáró és összeférhetetlenségi okok**

**Felhívom a figyelmet arra, hogy az alábbi kizáró és összeférhetetlenségi okok egyike sem állhat fenn az elnöki, alelnöki és elnökségi tagi tisztségre megválasztott személy vonatkozásában.** E kizáró és összeférhetetlenségi okok hiányáról és az elnökségi tagi megbízatás elfogadásáról a megválasztott személy köteles teljes bizonyító erejű magánokiratba foglalt nyilatkozatot tenni; e nyilatkozatban hamis tartalommal történő kiállítása bűncselekmény. E nyilatkozatban, tehát a megbízatás elfogadásával egyidejűleg – az összeférhetetlenségi és kizáró okok fennállásának hiánya mellett – arról is szükséges nyilatkozni, hogy a megbízatást elfogadó személy az Egyesület alapszabályának tartalmát mindenre kiterjedően ismeri, illetve hogy annak rendelkezéseit magára nézve kötelezőnek fogadja el.

Az Egyesület alapszabálya (s egyúttal a vonatkozó jogszabályok rendelkezései) szerint:

*Az Elnökség tagja csak olyan nagykorú, cselekvőképes, magyarországi lakóhellyel rendelkező magyar állampolgár lehet, aki nem áll közügyektől eltiltás, vezető tisztségviselői megbízatástól eltiltás, vagy bármely foglalkozástól eltiltás hatálya alatt. Nem lehet az Elnökség tagja a Felügyelő Bizottság tagja, illetve a Felügyelő Bizottság tagjának közeli hozzátartozója. Az Elnökség tagjai nem lehetnek egymás közeli hozzátartozói sem. Az érintett közhasznú szervezet megszűnését követő három évig nem lehet az Egyesület Elnökségének tagja az a személy, aki korábban olyan közhasznú szervezet vezető tisztségviselője volt - annak megszűnését megelőző két évben legalább egy évig -,*

*a) amely jogutód nélkül szűnt meg úgy, hogy az állami adó- és vámhatóságnál nyilvántartott adó- és vámtartozását nem egyenlítette ki,*

*b) amellyel szemben az állami adó- és vámhatóság jelentős összegű adóhiányt tárt fel,*

*c) amellyel szemben az állami adó- és vámhatóság üzletlezárás intézkedést alkalmazott, vagy üzletlezárást helyettesítő bírságot szabott ki,*

*d) amelynek adószámát az állami adó- és vámhatóság az adózás rendjéről szóló törvény szerint felfüggesztette, illetőleg törölte.*

*Az Elnökség tagja, illetve az ennek jelölt személy köteles valamennyi érintett közhasznú szervezetet – így az Egyesületet is – a jelölésekor előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt.*

Tájékoztatom a tisztelt Tagságot, hogy a jelöltállítás során a jelölni kívánt személy részéről előzetesen szükséges vizsgálni, hogy a fentiekben említett összeférhetetlenségi és kizáró okok az adott jelölt szemben nem állnak fenn. Kérem, hogy lehetőség szerint olyan személyeket jelöljenek, akik a megválaszthatóság feltételeinek minden tekintetben megfelelnek, illetve szíveskedjenek előzetesen meggyőződni arról, hogy a jelölttel szemben nem állnak fenn kizáró és/vagy összeférhetetlenségi okok.

1. **A szavazás menetére vonatkozó tájékoztatás**

Az elnököt, alelnököket és az elnökségi tagokat **közvetlenül** választja a közgyűlés, vagyis közvetlenül az egyes jelöltekre lehet leadni a szavazatokat.

A szavazás az Alapszabály rendelkezései alapján titkosan történik, ennek megfelelően a szavazásra zártan, papír alapon, szavazólapok segítségével kerül majd sor – hiszen a választójog titkossága a képviseleti demokráciákban egyébként is az egyik legalapvetőbb elv. A közgyűlésen véglegesítendő szavazólapokon az összes jelöltet fel kell tüntetni; minden egyesületi tag annyi szavazattal bír, ahány személyt az adott pozícióba megválasztani szükséges: az elnök megválasztására irányuló szavazás esetén 1, az alelnökök megválasztására irányuló szavazás esetén 2, az elnökségi tagok megválasztására irányuló szavazás esetén pedig 4.

A leadott szavazatokat a levezető elnök – vagy a levezető elnök javaslatára a közgyűlés által megválasztott szavazatszámlálókból álló bizottság – számolja össze, a szavazás eredményét a levezető elnök hirdeti ki.

Azt a személyt kell elnöknek megválasztottnak tekinteni, aki a jelöltek közül a legtöbb szavazatot kapta. Ha a legtöbb szavazatot megszerzők közül ketten, vagy többen azonos számú szavazatot kaptak, akkor a szavazást meg kell ismételni – azzal, hogy a második szavazás során csak a legtöbb szavazatot kapott jelöltekre lehet szavazni.

Azt a két személyt kell alelnöknek megválasztottnak tekinteni, aki a jelöltek közül a legtöbb szavazatot kapta. Ha amiatt, hogy ketten, vagy többen azonos számú szavazatot kaptak, nem lehet megállapítani, hogy kik lettek az alelnökök, akkor a szavazást meg kell ismételni – azzal, hogy a második szavazás során csak a legtöbb szavazatot kapott jelöltekre lehet szavazni.

Azt a hat személyt kell elnökségi tagnak megválasztottnak tekinteni, aki a jelöltek közül a legtöbb szavazatot kapta. Ha amiatt, hogy ketten, vagy többen azonos számú szavazatot kaptak, nem lehet megállapítani, hogy kik lettek az elnökség tagjai, akkor a szavazást meg kell ismételni – azzal, hogy a második szavazás során csak a legtöbb szavazatot kapott jelöltekre lehet szavazni.

1. **Egyebek**

**Amennyiben a jelöltállítás technikai kérdéseivel, vagy a közgyűléssel kapcsolatban bármilyen egyéb kérdésük merülne fel, úgy örömmel állok rendelkezésükre a** [**tothtamas4@gmail.com**](mailto:tothtamas4@gmail.com) **e-mail címen.**

Bük, 2024. július 15.

Együttműködésüket előre is megköszönve, a közgyűlésen történő részvételükben bízva, tisztelettel: